Andronikos III Palaiologos of Paleologus (Grieks: Ἀνδρόνικος Γ′ Παλαιολόγος; 25 Maart 1297 - 15 Junie 1341) was van 1328 tot 1341 keiser van die Bisantynse Ryk. Hy was die seun van Michael IX Palaiologos, die oudste seun en medekeiser van Andronikos II Palaiologos. Andronikos III se losbandige gedrag het tot ’n skeuring in die familie gelei en ná Michael IX se dood in 1320 het Andronikos II sy kleinseun onterf. Dit het ’n burgeroorlog tot gevolg gehad wat met tussenposes tot in 1328 geduur het. In dié jaar het Andronikos III Konstantinopel oorgeneem en Andronikos II moes noodgedwonge abdikeer. Hy is in 1332 as ’n monnik in Konstantinopel dood. Tydens Andronikus III se bewind is die laaste vergeefse pogings aangewend om die Ottomaanse Turke in Bithinië terug te hou. ’n Bondgenootskap met Bulgarye het hulle nie veel gehelp nie en eindelik het die Turke Nicea ingeneem. Andronikos III wou nog dele van Anatolië behou en het eindelik heffings aan die Turke betaal. Later het die heffings sultan Orhan nie meer tevrede gestel nie en Bisantium het sy greep op Anatolië algaande verloor.